เห็นในกรุงเทพฯ มีร้านบิงซูจากเกาหลีมาเปิดเยอะมากๆ  คนโคราชเห็นแล้วก็อิจฉา  ก็เมืองไทยน่ะเมืองร้อน และมี  3 ฤดู คือ ฤดูร้อนมากก ฤดูร้อนมากกกที่สุดและฤดูร้อนมากกกที่ซู้ดดดดดดด แต่ตอนนี้คนกรุงเทพฯ ก็ต้องอิจฉาคนโคราชเหมือนกันนะ  เพราะร้านที่เรานำมาแนะนำวันนี้มีแต่เมนูน่ารักๆ  เอ๊ะ!!...หรือแปลก อันนี้ก็ไม่แน่ใจ แล้วแต่คนจะคิดแล้วกัน ที่นี่มีเมนูให้เลือกเยอะมากจริงๆ ค่ะ แต่ละเมนูเด็ดๆ ทั้งนั้น จัดเต็มทุกเมนูเลย มาแล้วรับรองจะไม่เสียใจ บอกก่อนเลยร้านนี้เป็นร้านแรกในโคราชที่มีเมนูบิงซู(นำ้แข็งใสเกล็ดหิมะสไตล์เกาหลี) และได้นำเข้าเครื่องทำบิงซูจากประเทศเกาหลีโดยตรง เรียกว่าเป็นต้นตำรับบิงซูในโคราชเลย ร้านนี้คือร้าน "Chick'n Coffee"
 
พิกัดและการเดินทาง:
      ร้าน Chick'n Coffee ตั้งอยู่ภายในปั้มแก๊สแอลพีจี (ปั๊มสีน้ำตาลส้ม) ตรงสามแยกปักธงชัย 
       วิธีการเดินทางมาที่ร้าน Chick'n Coffee 
       1. ถ้ามาจากในเมือง ให้ออกมาทางถนนมิตรภาพขาเข้า กทม. หรือทางจะไปเซฟวัน จากสะพานสีมาธานีขับตรงมาและให้เลี้ยวซ้ายออกทางคู่ขนานตรงอู่เชิดชัย (ย้ำนะคะ!! ต้องออกทางคู่ขนานนะคะ ไม่งั้นจะเข้าร้านไม่ได้) ตรงมาเรื่อยๆ  ผ่านธ.กสิกรไทย ผ่านครัวสุวิมล ผ่านธนาคารกรุงศรีฯ ตรงมาผ่านสามแยกปัก จะเห็นป้อมตำรวจอยู่ใต้สะพานข้ามแยกไปปักธงชัย ตรงมาอีกไม่ไกลมาก จะมองเห็นปั๊มแก๊สแอลพีจีสีน้ำตาลส้มให้เลี้ยวเข้ามาในปั๊มได้เลยค่ะ  ร้านอยู่ด้านในปั้มค่ะ
       2. ถ้ามาจากทาง มทส. เราจะแนะนำทางลัดให้ค่ะ  ขับรถตรงมาเหมือนจะยูเทิร์นรถใต้สะพานสามแยกปักฯ เหมือนจะกลับรถไปปักธงชัยนะคะ แต่ๆๆ ช่วงจะเลี้ยวกลับ ให้เบี่ยงออกทางด้านซ้ายมือ ตรงร้านที่ขายอะไหล่รถ หรือตรงป้อมตำรวจนั่นแหละค่ะ ขับขึ้นมาเลย เป็นทางที่สามารถทะลุผ่านมาตรงถนนมิตรภาพได้ เสร็จแล้วก็เลี้ยวซ้าย ตรงไปนิดนึงก็จะถึงปั๊มแก๊สเลยจ้าา

   ห่างหายไปนานจากการรีวิวร้านนี้ เคยมาตั้งแต่ร้านเปิดแรกๆ ตอนนั้นร้านเงียบสงบไม่วุ่นวาย จนตอนนี้มีคนแน่นร้าน จากร้านเล็กๆ ที่มี 2 พี่น้องช่วยกันทำ เคยไปนั่งรอทานเป็นชั่วโมงกว่าจะได้ทาน คนเยอะและคิวยาวจริงๆ อารมณ์เหมือนอยู่กรุงเทพฯ เลยค่ะ ทานเสร็จก็ต้องรีบลุกเพราะมีคนมารอคิวทานต่อ เหยย!! อะไรมันจะขนาดนั้น แต่ตอนนี้มีพนักงานเข้ามาช่วยและไม่ต้องรอนานเหมือนแต่ก่อนแล้วนะคะ เรามารอประมาณ 10 นาทีก็ได้ทานแล้ว  อ่อ!! บอกก่อนเลย...ร้านนี้ไม่มีอาหารและขนมเค้กขายนะคะ จะมีแค่เครื่องดื่ม ไอศกรีม บิงซูและขนมปังปิ้งค่ะ 

บรรยากาศร้าน:
    จะแบ่งออกเป็นโซนด้านนอกกับด้านใน เป็นห้องแอร์ทั้ง 2 โซนนะคะ โซนด้านนอกจะเป็นโซฟาและโต๊ะ ส่วนด้านในจะเป็นบาร์สูง และโต๊ะนั่งอีกประมาณ 3 โต๊ะ 
ถึงร้านจะขยายใหญ่ขึ้น แต่เอาจริงๆ เวลามีลูกค้าเยอะๆ เราว่ามันก็รู้สึกอึดอัดไปหน่อยนะคะ  อรกอย่างร้านก็ดูมืดๆ ไปหน่อย ขอตั้งสโลแกนให้ร้านนี้ "ไม่สวย แต่อร่อย" คือ ร้านไม่สวย แต่ของกินอร่อย

เมนูร้าน Chick'n Coffee :
***บิงซู***
      มาพูดถึงเมนูที่ได้รับความนิยมในตอนนี้กันก่อนเลย "Love Earth Bingsu" ราคา 239 บาท เมนูนี้มีไซส์เดียวนะคะ (เมนูอื่นๆ มีไซส์ให้เราเลือกได้) เมนูนี้ตกแต่งมาสวยงาม ใส่มาในกระถางต้นไม้ (มีถ้วยพลาสติกใส่มาอีกชั้นนะคะ) ด้านบนจะมีโอริโอ้โรยอยู่ ทำให้เหมือนกับดิน และมีสตอเบอรี่ เมล่อน แตงโม และแคนตาลูปวางอยู่ อารมณ์เหมือนทำสวนทำไร่ค่ะ และมีไส้เดือนที่เป็นเยลลี่ วางอยู่ 1 ตัว อันนี้เราไม่กล้ากิน มันรู้สึกยี้ๆ ส่วนด้านในก็จะมีบราวนี่ เวเฟอร์ โอริโอ้ ส่วนด้านล่างก็จะมีไส้เดือนอยู่บนดิน(โอริโอ้)อีกตัว ประดับตกแต่งมาด้วยคราดเล็กๆ และมีนมข้นใส่มาในบัวรดน้ำเล็กๆ เหมือนเรากำลังรดน้ำ-พรวนดินให้กับต้นไม้เลย บิงซูของที่นี่ทำมาจากนมนะคะ ละเอียดเหมือนเกล็ดหิมะและละลายช้า รสชาติก็ประยุกต์ให้เป็นแบบที่คนไทยชอบค่ะ อากาศร้อนๆ แบบนี้มากินอะไรเย็นๆ นี่มันฟินมากเลย

ต่อกันที่เมนูบิงซูที่ได้รับความนิยมตลอดกาลคือ "Melon Bingsu" ราคา 329 บาท เราว่าทำไมแพงจัง แต่ก่อนราคาแค่สองร้อยกว่าบาทเอง เจ้าของร้านบอกว่า เมนูนี้ ใช้เมล่อนค่อนข้างเยอะ เวลาตั้งเมล่อนขึ้นไป จะต้องตั้งให้ครบ 5 ชั้น ถ้าเมล่อนไม่พอก็ต้องคว้านลูกอื่นใส่เพิ่มเข้าไป (เราว่าเป็นมาตรฐานดี เคยไปทานที่กรุงเทพฯ มีอยู่แค่ 2 -3 ชั้น ราคาก็ไม่ได้ต่างจากที่นี่เลย) เวลาพนักงานยกมาเสิร์ฟ โต๊ะอื่นๆ นี่มองตามกันเป็นแถว มันใหญ่อลังการจริงๆ 
บิงซูรสชาติอื่นๆ ก็มีนะคะ ยกตัวอย่างเช่น
   - Mango Bingsu 
   - Mix Fruits Bingsu 
   - Cantaloupe Bingsu 
   - Brownie Bingsu 
   - Watermelon Bingsu 
   - Strawberry Bingsu

***เครื่องดื่ม***
มาถึงเมนูเครื่องดื่มกันบ้าง นี่ก็มีให้เลือกเยอะมาก บางครั้งเลือกไม่ถูก แต่เครื่องดื่มที่เราชอบตลอดกาลก็ยังคงเป็น ***Rock อัญชันมะนาวโซดา***(ตอนนี้มีอัญชันลิ้นจี่ด้วยนะคะ กลิ่นหอมมาก) วิธีการเสิร์ฟของทางร้าน ใน 1 เซ็ต จะเสิร์ฟอัญชันที่ทำเป็นก้อนน้ำแข็ง 1 แก้ว น้ำมะนาว 1 แก้ว โซดา 1 แก้ว และน้ำเชื่อมอีก 1 แก้ว เปรี้ยวนิด หวานหน่อย สดชื่นซาบซ่าดีค่ะ เป็นเครื่องดื่มแบบ DIY คือ ให้ใส่ตามความชอบของเราค่ะ 

ที่นี่จะมีพวกเครื่องดื่ม Rock (Rock คือ การนำเอาเครื่องดื่มรสชาติต่างๆ ไปแช่ให้กลายเป็นก้อนแข็ง) ให้เลือกลองเยอะเลยค่ะ ทั้งชาเขียว ชานม ชามะนาว โกโก้ กาแฟ สารพัดที่ทางร้านคิดทำ เคยสั่ง Rock Coffee Cocoa มาทาน เป็นการนำเอาโกโก้กับกาแฟมาผสมกัน โอ้โห!! เข้มข้นมากค่ะ เพราะไม่มีน้ำแข็งผสมเลย พอดูดไปสักครึ่งแก้วแล้วขอน้ำแข็งจากทางร้านมาเติม เหมือนได้เพิ่มอีกแก้วเลยนะ คุ้มๆ 555

***ขนมปังปิ้ง***
ขนมปังปิ้งก็ต้องเป็น Bread Sticks (ขนมปังปิ้งหั่นเป็นแท่งๆ โรยด้วยน้ำตาล) ขนมปังปิ้งอร่อยและหอมมากๆ กรอบนอกนุ่มใน และก็มี Dip ให้เลือกจิ้มกัน มีทั้งนมข้น ช็อคโกแลตเฮอร์ชี่ นูเทลล่า แยม เนยถั่ว เป็นต้น ใครอยากทานเยอะๆ ก็สั่งเป็นคาราเมล ทาวเวอร์ จะเป็น Bread Sticks ตั้งขึ้นมาเหมือนหอคอย และราดด้วยคาราเมลค่ะ

ที่ร้านมี ฟรี Wifi และน้ำดื่มฟรี แต่ต้องบริการตัวเองนะคะ 
ร้านเปิดบริการ: อ.-ศ.  11.00-18.00 น.
                       ส.-อา. 10.30-18.00 น.
                       (ร้านหยุดทุกวันจันทร์)
เบอร์โทรศัพท์: 094-916-2262